**ভাইরাস শক্তিশালী হলে এখনকার টিকা কাজে নাও আসতে পারে : জাতিসংঘ মহাসচিব**

দৈনিকশিক্ষা ডেস্ক | ১৩ জুন, ২০২১

টিকার ঘাটতি দূর না করা গেলে করোনাভাইরাস সামনে অধিক শক্তিশালী ও সংক্রামক হয়ে উঠতে পারে বলে সতর্ক করেছেন জাতিসংঘ মহাসচিব অ্যান্তনিও গুতেরেস।

কোভিড মোকাবিলায় দরিদ্র দেশগুলোকে ১০০ কোটি ডোজ টিকা সরবরাহের প্রতিশ্রুতি দিয়েছে বিশ্বের শিল্পোন্নত দেশগুলোর জোট জি-৭ । কিন্তু তা যথেষ্ট নয় বলে সাফ জানিয়েছেন তিনি।

শনিবার এক বিবৃতিতে জাতিসংঘের মহাসচিব জানান, টিকার ঘাটতি দূর না করা গেলে অদূর ভবিষ্যতে আরও বিপদের সম্মুখীন হতে পারি। জোটের পক্ষ থেকে যে পরিমাণ অনুদানের কথা বলা হয়েছে, তার চেয়ে অনেক বেশি ডোজ আমাদের প্রয়োজন। বৈশ্বিক টিকা পরিকল্পনা গ্রহণ করা জরুরি।

তিনি বলেন, যুদ্ধ অর্থনীতিতে সমরাস্ত্র নির্মাণে যেভাবে গুরুত্ব দেওয়া হয়, বর্তমান প্রেক্ষাপটে করোনার টিকা উৎপাদন ও বণ্টনে সেভাবে গুরুত্ব দেওয়া উচিত। যদিও আমরা সুদূর পরিকল্পনা থেকে অনেক দূরে রয়েছি।

গুতেরেস সতর্ক করে আরও বলেন, ভাইরাসটি আরও শক্তিশালী হয়ে গেলে বর্তমানে বাজারে যে টিকা রয়েছে সেগুলো কোন কাজে নাও আসতে পারে।